Παντελέι Κισελόβ

Βιογραφικό

Ο Παντελέι ήταν το τρίτο παιδί της οικογένειας του Γκεόργκι Κισελόβ και της Τομίτσα Κισελόβα. Τα τρια αδέρφια του ονομάζονταν Συμεών, Ιλιά και Άνγκελ ενώ οι δύο αδερφές του ονομάζονταν Ελένα και Ευδικία. Ο Γκεόργκι ήταν πλούσιος έμπορος και ήθελε τα παιδιά του να αναλάβουν την επιχείρηση του, γι' αυτό και έδωσε μεγάλη έμφαση στην εκπαίδευση τους - τα παιδιά φοιτούσαν στο τοπικό σχολείο του Σβιστόβ και είχαν ιδιωτικό δάσκαλο. Ο Παντελέι έδειξε μεγάλο ενδιαφέρον στη μελέτη ξένων γλωσσών, κυρίως των γαλλικών, με αποτέλεσμα να αναπτύξει στενές σχέσεις με τον δάσκαλο του, Γκεόργκι Μπόροβ, ο οποίος παρείχε στο παιδί διάφορα βιβλία.
Στις 28 Ιουνίου 1877, οι ρωσικές μονάδες πέρασαν τον Δούναβη και απελευθέρωσαν το Σβιστόβ, όπου εγκαθίδρυσαν τη βάση των επιχειρήσεων τους. Οι στρατιώτες έγιναν δεκτοί με ευφορία από τους ντόπιους κάτοικους, συμπεριλαμβανομένου και του 14χρονου Κισελόβ. Το αγόρι είχε επαφές με Ρώσους αξιωματικούς και στρατιώτες και εξέφρασε τη θέληση του να υπηρετήσει στον στρατό. Μετά τον πόλεμο έγινε γνωστό πως θα άνοιγε μια στρατιωτική σχολή στη Σόφια και ο Παντελέι αποφάσισε να σπουδάσει σ' αυτή τη σχολή. Ο Γκεόργκι Κισελόβ υποστήριξε την απόφαση του γιου του αλλά σύντομα έχασε αρκετά χρήματα, αρρώστησε και απεβίωσε.
Το 1880, ο Παντελέι τραυματίστηκε κατά λάθος από τον νεότερο αδερφό του, Άνγκελ, ο οποίος έπαιζε με ένα ρωσικό περίστροφο χωρίς να γνωρίζει ότι ήταν γεμάτος σφαίρες. Το ίδιο έτος, εισήχθη στη Στρατιωτική Σχολή της Σόφιας. Κατά τη διάρκεια της φοίτησης του, ο Παντελέι έγινε γνώστης της ρωσικής γλώσσας και άριστος φοιτητής. Στις 30 Ιουλίου 1833, οι φοιτητές γιόρτασαν την αποφοίτηση τους με παρέλαση προς τιμή του Πρίγκιπα Αλεξάντερ Μπάττενμπεργκ, ο οποίος γιόρταζε την ονομαστική του και έδωσε στους φοιτητές το πρώτο τους αξίωμα. Μετά την αποφοίτηση του, ο Παντελέι Κισελόβ συμπεριλήφθη στο 15ο Τάγμα Πεζικού, το οποίο υπηρετούσε στην πατρική του πόλη.

Σερβοβουλγαρικός Πόλεμος

Κατά τη διάρκεια του Σερβοβουλγαρικού Πολέμου το 1885, ο Υπολοχαγός Κισελόβ και η μονάδα του ανέλαβε την άμυνα του οχυρού Βίντιν. Η πόλη πολιορκήθηκε από τις σερβικές δυνάμεις, οι οποίες είχαν το αριθμητικό πλεονέκτημα, αλλά η φρουρά της πόλης απώθησε όλες τις επιθέσεις των Σέρβων μέχρι το τέλος του πολέμου.
Στις 1 Ιανουαρίου 1888, ο Κισελόβ προήχθη σε Λοχαγό και ανέλαβε τη διοίκηση των συνοριοφυλάκων στο Σβιστόβ. Για 10 χρόνια, ο Παντελέι ζούσε στην πατρική του πόλη, παντρεύτηκε και απέκτησε 3 παιδιά - τον Γκεόργκι, τον Αλεξάνταρ και την Τατιάνα.
Στις 1 Ιανουαρίου 1899, ενώ υπηρετούσε στη Βάρνα, προήχθη στο αξίωμα του Ταγματάρχη και ανέλαβε τη διοίκηση ενός τάγματος πεζικού. Το 1908, ανακλήθηκε αιφνιδιαστικά στη Σόφια και υπηρέτησε ως Φρούραρχος της Σόφιας για μερικούς μήνες, μέχρι που το Γενικό Επιτελείο των Βουλγάρων τον έστειλε στη Γαλλία για περαιτέρω εκπαίδευση. Για ένα χρόνο, υπηρέτησε στο 82ο Γαλλικό Σύνταγμα στην πόλη του Μοντζουά. Μετά την επιστροφή του στη Βουλγαρία, ο Κισελόβ προήχθη σε Συνταγματάρχη και ανέλαβε τη διοίκηση του 5ου Συντάγματος Δούναβη στο Ρούσε. Την παραμονή του Πρώτου Βαλκανικού Πολέμου μεταφέρθηκε στη Βάρνα και ανέλαβε τη διοίκηση του 8ου Συντάγματος Πριμόρκσι.

Βαλκανικοί Πόλεμοι

Στις 17 Σεπτεμβρίου 1912, ο Βούλγαρος Τσάρος Φερδινάνδος διέταξε γενική κινητοποίηση του στρατού. Η διαταγή μεταδόθηκε στον Κισελόβ και έγινε δεκτή με μεγάλο ενθουσιασμό από τον ίδιο και τους στρατιώτες του. Μέσα σε έξι μέρες, το σύνταγμα κινητοποιήθηκε πλήρως και είχε 70 αξιωματικούς, 4 γραφείς και 4716 στρατιώτες σε 4 τάγματα και είχε στη διάθεση του 4.476 τουφέκια ή καραμπίνες, 4 βαρέα πυροβόλα και 29 σπάθες. Στις 4 Οκτωβρίου, το 8ο Σύνταγμα ξεκίνησε την πορεία του έξω από τη Βάρνα προς την περιοχή συνέλευσης της 4ης Μεραρχίας Πεζικού Πρέσλαβ. Η 4η Μεραρχία συμπεριλήφθη στην 3η Βουλγαρική Στρατιά που βρισκόταν υπό τις διαταγές του Στρατηγού Ράντκο Ντιμίτριεβ που ανέλαβε την επίθεση στο οχυρό του Κιρκ Κιλίς. Το σύνταγμα του Κισελόβ συμπεριλήφθη στην εμπροσθοφυλακή της μεραρχίας όταν αυτή προωθήθηκε την οθωμανική επικράτεια και συγκρούστηκε με τις εθχρικές δυνάμεις στο χωριό Σελιόλου. Οι Βούλγαροι προσπάθησαν να νικήσουν τους Οθωμανούς στη μάχη του Κιρκ Κιλίς, αλλά δεν καταδίωξαν αμέσως τον αντίπαλο που υποχωρούσε. Έτσι, οι Οθωμανοί κατάφεραν να συγκεντρώσουν δυνάμεις σε μια νέα αμυντική γραμμή στα νότια, γύρω από το Λουλέ Μπουργκάς. Έτσι, η 4η Μεραρχία και το σύνταγμα του Κισελόβ αναγκάστηκε να δώσει ακόμα μια σκληρή μάχη με τους Οθωμανούς. Η μάχη ήταν τόσο άγρια που σε μερικά σημεία, οι στρατιώτες του 8ου Συντάγματος δεν ήξεραν τι πρέπει να κάνουν. Ο Συνταγματάρχης Κισελόβ το κατάλαβε και προσπάθησε να ανυψώσει το ηθικό των στρατιωτών με ένα προσωπικό παράδειγμα ανδρείας. Γι' αυτό και ανέβηκε στο άλογο και καθοδήγησε προσωπικά τη βουλγαρική επίθεση. Η μάχη του Λουλέ Μπουργκάς έληξε με νίκη των Βουλγαρών, αν και είχαν χάσει περίπου 20.000 στρατιώτες - γι' αυτό και το Βουλγαρικό Γενικό Επιτελείο διέταξε την αναδιοργάνωση και την ξεκούραση των στρατιωτών. Μετά τη μάχη του Λουλέ Μπουργκάς, η 4η Μεραρχία συμμετείχε στη μάχη της γραμμής Τσατάλντζα και παρέμεινε σ' αυτή τη γραμμή μέχρι το τέλος του πολέμου.
Λίγο μετά τη λήξη του Πρώτου Βαλκανικού Πολέμου, ο Βουλγαρικός Στρατός έλαβε διαταγή να συμμετέχει σε μια μικρότερη αλλά και πιο δαπανηρή σύγκρουση και έτσι οδηγήθηκε στον Δεύτερο Βαλκανικό Πόλεμο. Η 4η Μεραρχία, συμπεριλαμβανομένου του 8ου Συντάγματος, συμπεριλήφθη στην 4η Βουλγαρική Στρατιά που αντιμετώπισε τους Σέρβους στη Μακεδονία του Βαρδάρη. Μετά την αποτυχημένη επίθεση των Βουλγάρων κατά τη διάρκεια της μάχης της Μπρεγκάλνιτσα, η 4η Βουλγαρική Στρατιά υποχώρησε στις θέσεις γύρω από το χωριό Καλιμάντσι. Στις 24 Ιουνίου, ο Συνταγματάρχης Κισελόβ ανέλαβε τη διοίκηση της οπισθοφυλακής της 7ης Μεραρχίας και έπεισε τους ανώτερους να μην υποχωρήσουν απ' αυτή τη θέση αλλά να σταματήσουν τη σερβική προώθηση. Αυτό επέτρεψε στη 2η Βουλγαρική Μεραρχία να υποχωρήσει με ασφάλεια στη νέα θέση και έδωσε τη νίκη στους Βόυλγαρους στη μάχη του Καλιμάντσι. Παρ' ολ' αυτά, η Βουλγαρία αναγκάστηκε να συνάψει ειρήνη με τους εχθρούς της και ο Δεύτερος Βαλκανικός Πόλεμος έληξε με την υπογραφή της ντροπιαστικής Συνθήκης του Βουκουρεστίου.
Μετά τον πόλεμο, ο Παντελέι Κισελόβ ανέλαβε τη διοίκηση της 2ης Ταξιαρχίας της 4ης Μεραρχίας Πεζικού. Τον Απρίλιο του 1914, ωστόσο, ανέλαβε τη διοίκηση ολόκληρης της μεραρχίας.

Μετέπειτα ζωή

Μετά τον Μεγάλο Πόλεμο, ο Παντελέι Κισελόβ προήχθη σε Στρατηγό Πεζικού που είναι το ανώτατο αξίωμα στον Βουλγαρικό Στρατό και μετακόμισε με την οικογένεια του στη Σόφια, όπου και απεβίωσε μετά από καρδιακή προσβολή στις 14 Οκτωβρίου 1927.